Anexa
REGULAMENT DE ORGANIZARE ŞI FUNCŢIONARE A SPAŢIILOR DE JOACĂ SITUATE PE DOMENIUL PUBLIC AL MUNICIPIULUI TIMIŞOARA

Cap. 1. INTRODUCERE

1.1. Prezentul regulament stabileşte obligaţiile ce revin pe de o parte administratorului şi deţinătorul - Municipiul Timişoara şi beneficiarilor (utilizatorilor) spaţiilor de joacă amplasate pe domeniul public al Municipiului Timişoara.

1.2. Prezentul regulament a fost elaborat în baza următoarelor acte normative:

· Hotărârea Guvernului nr.435/2010 privind regimul de introducere pe piaţă şi exploatare a echipamentelor pentru agrement;

· Standardele Europene SR EN 1176/2002 cu modificările ulterioare A1-2003;

· Ordinul nr.501/2004 privind modificarea şi completarea PT R 19/2002;

· Ordinul nr.4/2006 privind modificarea şi completarea PT R 19/2002;

· Ordinul nr.119/04.02.2014 pentru aprobarea Normelor de igienă şi sănătate publică privind mediul de viaţă al populaţiei;

· Ordonanţa Guvernului nr.2/2001 privind regimul juridic al contravenţiilor;

· Ordonanţa Guvernului nr.21/2002 privind gospodărirea localităţilor;

· Legea nr.215/2001 privind administraţia publică locală;
· Prescripţia tehnică PTR 19/2002 “Cerinţe tehnice de securitate privind instalaţiile şi echipamentele montate şi utilizate în cadrul parcurilor de distracţie şi a spaţiilor de joacă”;

· SR EN 1176-3:2008
Echipamente pentru spaţii de joacă şi suprafeţe ale spaţiilor de joacă. Partea 3: Cerinţe de securitate specifice suplimentare şi metode de încercare pentru tobogane;
· SR EN 1176-1:2008
Echipamente pentru spaţii de joacă şi suprafeţe ale spaţiilor de joacă. Partea 1: Cerinţe generale de securitate şi metode de încercare;
· SR EN 1176-2:2008
Echipamente pentru spaţii de joacă şi suprafeţe ale spaţiilor de joacă. Partea 2: Cerinţe de securitate specifice suplimentare şi metode de încercare pentru leagăne;
· SR EN 1176-4:2008
Echipamente pentru spaţii de joacă şi suprafeţe ale spaţiilor de joacă. Partea 4: Cerinţe de securitate specifice suplimentare şi metode de încercare pentru mijloace de transport pe cablu;
· SR EN 1176-5:2008
Echipamente pentru spaţii de joacă şi suprafeţe ale spaţiilor de joacă. Partea 5: Cerinţe de securitate specifice suplimentare şi metode de încercare pentru carusele;
· SR EN 1176-6:2008
Echipamente pentru spaţii de joacă şi suprafeţe ale spaţiilor de joacă. Partea 6: Cerinţe de securitate specifice suplimentare şi metode de încercare pentru echipamente oscilante; 
· SR EN 1176-7:2008
Echipamente pentru spaţii de joacă şi suprafeţe ale spaţiilor de joacă. Partea 7: Ghid de instalare, de control, de întreţinere şi utilizare;
· SR EN 1176-10:2008
Echipamente pentru spaţii de joacă şi suprafeţe ale spaţiilor de joacă. Partea 10: Cerinţe complementare de securitate şi metode de încercare pentru echipamente în totalitate închise;
· SR EN 1176-11:2015
Echipamente pentru spaţii de joacă şi suprafeţe ale spaţiilor de joacă. Partea 11: Cerinţe de securitate specifice suplimentare şi metode de încercare pentru reţele tridimensionale;
· SR EN 1177:2008
Acoperiri amortizoare de şocuri pentru suprafeţele spaţiilor de joacă. Determinarea înălţimii critice de cădere;
· SR EN ISO 12100-1:2004 - Securitatea maşinilor. Concepte de bază, principii generale de proiectare. Partea 1: Terminologie de bază, metodologie;
· SR EN ISO 12100-2:2004 - Securitatea maşinilor. Concepte de bază, principii generale de proiectare; 
· SR EN 292-1:1996  -Securitatea maşinilor. Concepte de bază, principii generale de proiectare. Partea 1:Terminologie de bază, metodologie;
· SR EN 292-2+A1:1998-Securitatea maşinilor. Concepte de bază,principii generale de proiectare. Partea 2: Principii şi condiţii tehnice;
· SR EN 719:1995    - Coordonarea sudării. Sarcini şi responsabilităţi;
· SR EN 1050:2000  - Securitatea maşinilor. Principii pentru aprecierea riscului;
1.3. Scopul prezentului Regulament este de a asigura exploatarea în condiţii de siguranţă şi de durată, a locurilor de joacă pentru copii amenajate în Municipiul Timişoara.
1.4. Spaţiile de joacă de pe raza municipiului Timişoara se utilizează gratuit de către toţi beneficiarii (utilizatorii);

Cap. 2. DEFINIŢII

2.1 Echipament pentru spaţiul de joacă – echipament pentru agrement, conceput sau destinat pentru a fi utilizat în special de copii, la care intervine exclusiv greutatea sau forţa fizică a fiinţei umane şi destinat folosirii pe un spaţiu colectiv de joacă, temporar sau permanent (art.2 litera b din H.G. nr.1102/2002).
2.2.Spaţiu de joacă (loc, teren) / spaţiu de agrement – perimetru delimitat şi amenajat în scopul agrementului în care este instalat cel puţin un echipament pentru spaţiile de joacă / echipament de agrement (fitness).


2.3 Deţinătorul echipamentelor locurilor de joacă –Municipiul Timişoara.

2.4. Responsabil cu supravegherea şi verificarea tehnică a echipamentelor pentru spaţiile de joacă/agrement – operatorul serviciului public de montare şi întreţinere a locurilor de joacă, căruia i s-a atribuit acest serviciu prin licitaţie publică deschisă, pentru asigurarea funcţionării în parametrii normali a echipamentelor de joacă/agrement.

2.5. Beneficiarii (utilizatorii) spaţiilor de joacă – copiii cu vârstă de până la 14 ani.
Cap. 3. REGIMUL DE FUNCŢIONARE

3.1. OBLIGAŢIILE MUNICIPIULUI TIMIŞOARA

Municipiul Timişoara are obligaţia de a verifica respectarea prezentului regulament de organizare şi funcţionare a locurilor de joacă, după cum urmează:

3.1.1. Să verifice modul de executare a lucrărilor de curăţenie, întreţinere, revizii şi reparaţii în conformitate cu SR EN 1176-7:2008 – “Echipamente pentru spaţii de joacă. Partea 7: Ghid de instalare, de control, de întreţinere şi de utilizare”, pentru fiecare tip de echipament în parte, din spaţiile de joacă şi agrement, de către firmele câştigătoare ale contractelor de întreţinere a locurilor de joacă din   municipiul Timişoara;

3.1.2. Să se asigure de funcţionarea corectă a echipamentelor din spaţiile de joacă şi agrement în condiţii de siguranţă şi securitate;
3.1.3. Să asigure prezenţa prin reprezentanţii desemnaţi la toate inspecţiile organelor de control abilitate;
3.1.4. Să întocmească în funcţie de sesizările primite şi de rezultatele verificărilor efectuate în teren, “Programul lunar de lucrări”, respectiv “Programul de lucrări urgente”, în cazul în care se constată defecte grave care constituie pericole pentru  siguranţa consumatorilor;
3.1.5. Să obţină şi să deţină documentaţia tehnică (certificate de conformitate, etc.) pentru echipamentele montate şi utilizate în spaţiile de joacă;
3.1.6. Să asigure procurarea de echipamente destinate spaţiilor de joacă numai în condiţiile respectării legislaţiei în vigoare;
3.1.7. Să informeze beneficiarii în legătură cu: potenţialele pericole, modul adecvat de a echipamentelor de joacă, inclusiv asupra vârstei minime, limitei de geutate, inălţimii sau stării de sănătate a beneficiarilor, după caz;
3.1.8. Să propună scoaterea din uz a echipamentelor de joacă / agrement  care nu mai pot asigura securitatea consumatorilor (beneficiarilor), din cauza uzurii, respectiv a exploatării necorespunzătoare sau vandalizării;
3.1.9. Să asigure, respectarea ordinii în spaţiile de joacă prin inspecţiile periodice şi să aplice sancţiuni prin intermediul Poliţiei Locale pentru nerespectarea regulamentului de utilizare a spaţiilor de joacă; 
3.1.10. Să aducă la cunoştinţa beneficiarilor instrucţiunile de utilizare a echipamentelor din spaţiile de joacă, prin afişaje montate în incinta acestora;
3.2 PROGRAMUL DE FUNCŢIONARE
3.2.1. Orarul de funcţionare al activităţilor pentru jocul copiilor în spaţiile de joacă din parcurile Municipiului Timişoara este zilnic, cu respectarea cadrului orar 8,00-22,00. 

3.2.2. Orarul de funcţionare al activităţilor pentru jocul copiilor în spaţiile de joacă din proximitatea clădirilor cu destinaţie de locuinţă din Municipiului Timişoara este zilnic, cu respectarea cadrului orar 8,00-13,00 şi 14,00-22,00.

3.3.3. Orarul de funcţionare al activităţilor pentru jocul copiilor în spaţiile de joacă din incinta unităţilor de învăţământ din Municipiul Timişoara este: conform programului de funcţionare al instituţiei de învăţământ cu respectarea cadrului orar 8,00-18,00.

3.3.  
  INSTRUCŢIUNI, REGULI, INTERDICŢII  ŞI RECOMANDĂRI APLICABILE BENEFICIARILOR (UTILIZATORILOR) PRIVIND REGIMUL DE EXPLOATARE A ECHIPAMENTELOR DE JOACĂ, AMENAJATE  ÎN MUNICIPIULUI TIMIŞOARA

3.3.1.
Persoanelor cu vârsta mai mare de 14 ani sau persoanelor a căror greutate corporală (cumulată) depăşeşte 54 kg  le este interzisă utilizarea ehipamentelor de joacă pentru copii!

3.3.2.   Suprafaţa de alunecare a toboganului se utilizează de către un singur copil, fiind interzisă utilizarea simultană de 2 utilizatori !

3.3.3.
Nu este permisă urcarea pe suprafaţa de alunecare a toboganului în sens invers şi totodată coborârea pe aceasta cu capul înainte!

3.3.4.
Nu este permisă escaladarea pe structura echipamentelor de joacă cu excepţia echipamentelor special destinate căţărării şi echilibristicii!

3.3.5.
Echipamentele de tipul rotativelor nu vor fi utilizate de către copii care prezintă simptome cum ar fi: rău de înălţime, rău de mişcare, ameţeală, etc.!

3.3.6.
Pentru sănătatea şi siguranţa copiilor, nu este permis consumul alimentelor în timpul utilizării echipamentelor de joacă!

3.3.7.
Pentru sănătatea şi siguranţa utilizatorilor este interzisă intrarea în raza de acţiune a echipamentelor a căror componente sunt în mişcare/balans!

3.3.8.
Leagănul, rotativa sau balansoarul (cumpăna) vor fi utilizate doar în poziţia şezut, fiind interzisă utilizarea acestora stând în picioare!

3.3.9. 
Leagănul, rotativa sau balansoarul (cumpăna) vor fi părăsite de utilizatori doar în momentul în care echipamentul s-a oprit din mişcare, fiind interzisă părăsirea scaunului leagănului, rotativei sau a balansoarului (cumpenei) în timpul mişcării acestora!

3.3.10. Este interzisă punerea în mişcare a echipamentelor din interiorul razei de acţiune a acestora!
3.3.11. Pentru evitarea producerii accidentelor, este interzisă practicarea jocului cu mingea (fotbal, handbal, baschet, volei, etc.)  în incinta spaţiilor de joacă/ agremet – respectiv in raza de acţiune a  echipamentelor de joacă / agrement şi între aceste echipamente, acesta realizându-se pe terenuri de sport destinate special acestor jocuri;

3.3.12. Accesul în incinta spaţiului de joacă şi utilizarea echipamentelor de joacă de către copiii sub 7 ani se va face doar însoţiţi de adulţi!

3.3.13., Se recomandă utilizarea unei îmbrăcăminţi adecvate pentru a evita accidentările de orice fel în interacţiunea cu echipamentele de joacă şi agrement.

3.3.14. Nu se recomandă utilizarea echipamentelor de joacă şi agrement când suprafaţa acestora este umedă sau acoperită cu gheaţă;
3.3.15. Beneficiarii (utilizatorii) sunt obligaţi să respecte programul de funcţionare şi regulamentului de utilizare afişat la intrarea în spaţiul de joacă / agrement;

3.4   OBLIGAŢIILE CETĂŢENILOR REFERITOARE LA SPAŢIILE DE JOACĂ PENTRU COPII  ÎN MUNICIPIUL TIMIŞOARA
3.4.1. Beneficiarii (utilizatorii) trebuie să respecte instrucţiunile de folosire a echipamentelor de joacă / agrement, respectiv limita de vârstă şi cea de greutate inscripţionate pe echipament sau pe panoul de avertizare/informare; 
3.4.2 Să păstreze curăţenia în interiorul şi proximitatea spaţiilor de joacă (să nu arunce gunoaie, reziduuri menajere, ambalaje de orice natură (mucuri de ţigări, coji de seminţe, deşeuri sau elemente constructive provenite din reamenajări sau demolări, etc.); 
3.4.3 Să aibă un comportament civilizat şi să respecte normele civice de convieţuire;

3.4.4 Se interzice utilizarea echipamentelor în alte scopuri decât cele pentru care au fost concepute;

3.4.5 Este interzis accesul persoanelor sub influenţa băuturilor alcoolice şi a substanţelor interzise prin lege, precum şi posesia sau consumul acestora în perimetrul spaţiului de joacă;

3.4.6 Este interzis accesul în spaţiul de joacă cu animale de companie;
3.4.7 Este interzis accesul, circulaţia sau parcarea bicicletelor, scuterelor, motoretelor, motocicletelor, ATV-urilor, remorcilor, rulotelor  sau autovehiculelor în incinta locului de joacă, excepţie făcând accesul cu biciclete, triciclete sau trotinete pentru copii cu vârsta sub 7 ani, însoţiţi de părinţi;
3.4.8 Este interzisă vandalizarea spaţiului de joacă / agrement: zgârierea, scrierea, vopsirea, murdărirea cu orice substanţă, demontarea, mutarea, ruperea, distrugerea echipamentelor de joacă/ agrement, a gardului împrejmuitor, a mobilierului urban (bănci, pubele, lampadare, etc.); 
3.4.9 Este interzisă incendierea echipamentelor  şi a mobilierului urban (coşurilor pentru gunoi, a băncilor, etc.), materialului dendrofloricol din spaţiile de joacă / agrement precum şi introducerea în incinta spaţiilor de joacă a substanţelor inflamabile, pirotehnice (petarde, pocnitori, artificii, etc.); 
3.4.10 Este interzisă mutarea mobilierul urban din spaţiul de joacă / agrement: bănci, coşuri, etc.;

3.4.11 Este interzisă acoperirea afişajelor existente în incinta locurilor de joacă cu diferite tipuri de anunţuri publicitare, programe de evenimente, afişe electorale, grafitti, vopsire, etc.;

3.4.12.
Este interzisă utilizarea echipamentelor aflate în reparaţii, împrejmuite şi/sau semnalizate prin “Echipament defect, a nu se utiliza! Pericol de accidentare”.

Cap. 4. SANCŢIUNI

4.1. Nerespectarea obligaţiilor prevăzute la Cap. 3, punctele 3.4.1, 3.4.4, 3.4.6, 3.4.10. şi 3.4.12, constituie contravenţie şi se sancţionează contravenţional cu amendă cuprinsă între 500 – 1.000 lei;
4.2. Nerespectarea obligaţiilor prevăzute la Cap. 3, punctele  3.4.2., 3.4.5.,  3.4.7, 3.4.8, 3.4.11, constituie contravenţie şi se sancţionează contravenţional cu amendă cuprinsă între 1.000 – 2.000 lei;

4.3. Nerespectarea obligaţiilor prevăzute la Cap. 3, punctul  3.4.9. constituie contravenţie şi se sancţionează contravenţional cu amendă cuprinsă între 2.000 – 2.500 lei;

4.4. În cazul în care prin săvârşirea contravenţiei (vandalizare, incendiere, etc., a echipamentelor de joacă şi agrement) se produce o pagubă, se va face menţiunea în procesul verbal de contravenţie, iar valoarea despăgubirii se va stabili pe baza devizului lucrărilor de reparaţii, recuperarea prejudiciului/pagubei urmând să se realizeze în conformitate cu prevederile legale;

4.5. Constatarea şi sancţionarea contravenţiilor stabilite la punctele 4.1., 4.2.,4.3., se realizează de către  agenţii de poliţie din cadrul Direcţiei Poliţiei Locale a Municipiului Timişoara şi consilierii serviciilor de specialitate din cadrul Primăriei Municipiului Timişoara, împuterniciţi prin dispoziţie a Primarului, cu respectarea prevederilor Ordonanţei Guvernului nr.2/2001 privind regimul juridic al contravenţiilor.

